
PRIJEDLOZI
Odbor za građanske slobode, pravosuđe i unutarnje poslove poziva Odbor za proračunski nadzor da kao nadležni odbor u prijedlog rezolucije koji će usvojiti uvrsti sljedeće prijedloge:
[bookmark: restart]1.	pozdravlja činjenicu da je Revizorski sud utvrdio da su transakcije na kojima se temelji godišnji financijski izvještaj Agencije Europske unije za suradnju u kaznenom pravosuđu (Eurojust) za financijsku godinu 2022. zakonite i pravilne u svim značajnim aspektima;
2.	prima na znanje aktualno opažanje iz 2020. o zakonitosti i pravilnosti transakcija na temelju potpisivanja okvirnog ugovora o leasingu vozila s jednim poduzećem, što je dovelo do nepravilnih plaćanja u iznosu od 59 281 EUR za izvještajno razdoblje; napominje da ugovor istječe 2024. i da su svi naknadni posebni ugovori sklopljeni na temelju tog okvirnog ugovora; poziva Eurojust da poduzme sve potrebne mjere u pogledu tog opažanja i provede sve preporuke Revizorskog suda te da izvijesti tijelo nadležno za davanje razrješnice o ostvarenom napretku;
3.	također prima na znanje opažanje Revizorskog suda da Eurojust nije poštovao rokove za plaćanja utvrđene u članku 116. Financijske uredbe; prima na znanje odgovor Eurojusta da se trenutačno nalazi u razdoblju prilagodbe novom proračunskom i financijskom sustavu SUMMA koji je bio u probnom radu, što je uzrokovalo kašnjenja i tehničke poteškoće u obradi transakcija; podsjeća da su prijenosi sredstava u Eurojustu znatno ispod graničnih vrijednosti;
4.	pozdravlja činjenicu da se rad na predmetima koji provodi Eurojust stalno povećava, 2022. za 14 %, te da je organizirano 528 koordinacijskih sastanaka i 22 koordinacijska centra te da je Eurojust podržao 265 zajedničkih istražnih timova, olakšao izvršenje 1262 europska uhidbena naloga i omogućio upotrebu 5415 europskih istražnih naloga; napominje da su predmeti kojima se Eurojust bavio 2022. obuhvatili trostruko više žrtava u usporedbi s predmetima iz 2021.; 
5.	cijeni transnacionalnu suradnju pravosudnih tijela koju je omogućio Eurojust te blisku suradnju sa svim akterima u kaznenopravnom lancu, što je doprinijelo uhićenju više od 4000 osumnjičenika, zapljeni i/ili zamrzavanju imovine stečene kaznenim djelima u vrijednosti od gotovo 3 milijarde EUR te oduzimanju droge u vrijednosti od gotovo 12 milijardi EUR;
6.	prima na znanje brz odgovor na rusku invaziju na Ukrajinu, pri čemu je proširen mandat Eurojusta kako bi uključivao očuvanje, analizu i pohranu dokaza povezanih s najtežim međunarodnim kaznenim djelima te stvaranje pravosudne baze podataka za prikupljanje i analizu dokaza o najtežim međunarodnim kaznenim djelima;
7.	pozdravlja napore Eurojusta da podupre digitalizaciju pravosuđa i provedbu novog Eurojustova sustava vođenja predmeta; 
8.	pozdravlja kontinuiranu suradnju Eurojusta s drugim agencijama za pravosuđe i unutarnje poslove te drugim dionicima; otvaranje 14 predmeta u kojima sudjeluje i Ured europskog javnog tužitelja (EPPO) i blisku suradnju s Europskim uredom za borbu protiv prijevara (OLAF), Agencijom Europske unije za suradnju tijela za izvršavanje zakonodavstva (Europol), Europskim nadzornikom za zaštitu podataka (EDPS) te agencijom eu-LISA kao i nastavak Eurojustove suradnje s Europskom pravosudnom mrežom (EJN), pri čemu je 2021. EJN-u uputio 44 predmeta; nadalje pozdravlja povećanje broja kontaktnih točaka Eurojusta na više od 60 zemalja;

<FootprintIntro>Izvjestitelj je tijekom pripreme mišljenja primio informacije od sljedećih subjekata ili osoba:</FootprintIntro>
	Subjekt i/ili osoba

	Agencija Europske unije za suradnju u kaznenom pravosuđu (Eurojust)



Navedeni popis sastavljen je pod isključivom odgovornošću izvjestitelja.

